Egy felejthetetlen hét Skóciában

Duplán szerencsésnek érezhettem magam idén, egyfelől azért, mert az én tanítványom nyerte meg a Jane Haining angol nyelvi versenyt, másfelől azért, mert én vihettem ki a győzteseket Skóciába.

Angol tanár lévén már többször is volt lehetőségem angol nyelvterületen tartózkodni, de ezen utazás révén teljesen más szemszögből ismerhettem meg Skóciát és a skót embereket.

Nem csak kedvességük nyűgözött le, hanem az az odaadás, szeretet és tisztelet, amit éreznek múltjuk iránt, és különösen egy személy iránt. Természetesen Jane Hainingről van szó.

Pár napot Jane Haining szülőfalujában, Dunscorban töltöttünk. Egy nagyon kedves hölgy és férje volt a vendéglátónk, aki igyekezett mindent megmutatni és elmondani Ms. Haining életéből.

Ellátogattunk abba az iskolába is, ahol maga Ms. Haining is tanult. Itt két tanár nagyon kedvesen fogadott és diákjaink tölthettek egy kis időt a helyi diákokkal.

Az egyik tanár bemutatta azt a projektet, amin dolgoztak. Egy emlékplakettet terveztek a diákok, amit egy helyi mester készít el majd az iskolának. A helyi mester műhelyébe is ellátogattunk és megtekinthettünk az emléktábla elkészült darabjait.

De nem csak eme vidék történelmi múltjával ismerkedtünk meg, hanem természeti csodájában is gyönyörködhettünk. Ellátogattunk a tengerpartra és egy kellemes napot töltöttünk itt, e kissé zord parton.

Elhagyva a vidéki Skóciát Glasgowban töltöttük az ott tartózkodásunk hátralevő részét.

Glasgow-i vendéglátóink is ugyan olyan figyelmesek és lelkesek voltak, mint Dunscoreban. Ebben a városban azt a templomközösséget ismerhettük meg, amelynek egykoron Jane Haining is tagja volt. Nekem különösen nagy élmény volt a vasárnapi istentisztelet.

Lenyűgözőnek és példaértékűnek találom azt a keresztényi és emberi hozzáállást és kitartást, ahogy az ottani emberek törődnek a múlttal, fogadják a magyar vendégeket évről évre immáron 25 éve. Azt éreztem, hogy ezek az emberek igazán megélik hitüket, de nem csak szóban, hanem tetteikben és cselekedeteikben is.

Köszönöm a lehetőséget, és remélem jövőre az engem követő kolléga hasonló élményekkel gazdagodva térhet haza Skóciából.